EA ลั่นผลงานครึ่งปีหลังโตแกร่งรับไฮซีซั่น จ่อ COD “โครงการหนุมาน” 260 MW ไตรมาส 4/61
EA โตแรงรับไฮซีซั่น ลั่นรายได้-กำไรนิวไฮต่อเนื่อง จ่อ COD “โครงการหนุมาน” กำลังการผลิต 260 เมกะวัตต์ ดันกำลังการผลิตโซลาร์ฟาร์ม-วินด์ฟาร์มทะลุ 664 เมกะวัตต์
7 ก.ย. 2561

นายอมร ทรัพย์ทวีกุล รองประธานเจ้าหน้าที่บริหาร บริษัท พลังงานบริสุทธิ์ จำกัด (มหาชน) หรือ EA เปิดเผยว่า แนวโน้มผลการดำเนินงานในครึ่งหลังของปี 2561 คาดว่าจะยังคงเติบโตอย่างแข็งแกร่ง เนื่องจากเข้าสู่ช่วง High Season ของธุรกิจโรงไฟฟ้าพลังงานงานลม อีกทั้งโรงไฟฟ้าพลังงานลม “โครงการหนุมาน” จังหวัดชัยภูมิ ขนาดกำลังการผลิต 260 เมกะวัตต์ เตรียมขายไฟเข้าระบบเชิงพาณิชย์ (COD) ในไตรมาส 4/61 ส่งผลให้บริษัทมีกำลังการผลิตไฟฟ้าทั้งจากโซลาร์ฟาร์มและวินด์ฟาร์ม เพิ่มขึ้นเป็น 664 เมกะวัตต์ ผลักดันให้รายได้และกำไรในปี 2561-2562 สร้างสถิติสูงสุดใหม่ต่อเนื่อง ตามกำลังการผลิตไฟฟ้าที่เพิ่มขึ้น
นอกจากนี้แนวโน้มผลประกอบการของบริษัทยังคงเป็นไปด้วยดีตามที่คาดไว้ โดยส่วนใหญ่มาจากกำลังการผลิตไฟฟ้าที่เพิ่มขึ้นจากโรงไฟฟ้าพลังงานลม “โครงการหาดกังหัน” ที่ COD เมื่อกลางปีที่แล้วและ “โครงการหนุมาน” ที่จะ COD ในช่วงปลายปีนี้ ซึ่งเป็นจังหวะที่ดีสำหรับ Wind Farm ที่ cycle ปกติของลมจะพัดแรงในช่วงฤดูฝน หรือระหว่างช่วงไตรมาส 3 – 4 ส่งผลให้สามารถผลิตไฟฟ้าได้สูงกว่าครึ่งปีแรก แม้ว่าในช่วงระยะเวลาเดียวกันนั้น โรงไฟฟ้าพลังงานแสงอาทิตย์จะได้รับผลกระทบจากฤดูฝนจนทำให้ผลิตไฟฟ้าได้น้อยลงไปบ้าง แต่เมื่อรวมผลผลิตไฟฟ้าที่ได้จาก Wind Farm แล้ว ยังคงเห็นการเติบโตของรายได้และกำไรตามที่คาดไว้ ส่งผลให้กระแสเงินของบริษัท มีความแข็งแรงและพร้อมที่จะขยายการลงทุนโครงการใหญ่ต่าง ๆ ตามแผนงานที่วางไว้
สำหรับความคืบหน้าในส่วนของธุรกิจแบตเตอรี่นั้น ได้เริ่มการก่อสร้างโรงงานในเฟสแรกขนาด 1 กิกะวัตต์ชั่วโมง (GWh) มูลค่าลงทุน 4 พันล้านบาท ไปแล้วบางส่วน คาดว่าจะแล้วเสร็จและเริ่มรับรู้รายได้ในปลายปี 2562 ซึ่งแบตเตอรี่ในรุ่นแรกนี้จะเน้นการนำไปใช้ในอุตสาหกรรมพลังงานไฟฟ้า โดยเฉพาะอย่างยิ่งโรงไฟฟ้าพลังงานหมุนเวียน เนื่องจากเป็นตลาดขนาดใหญ่ ใช้เทคโนโลยีขั้นสูง และมีศักยภาพในการเติบโตได้อีกมากทั้งในประเทศและต่างประเทศ
ส่วนเฟสที่สองจะทำการลงทุนหลังจากบรรลุผลสำเร็จของการดำเนินงานในเฟสแรกแล้ว โดยจะเพิ่มกำลังการผลิตอีก 49 GWh และขยายเทคโนโลยีและตลาดไปครอบคลุมทั้งกลุ่มอุตสาหกรรมพลังงานไฟฟ้าและกลุ่มอุตสาหกรรมยานยนต์ไฟฟ้า (EV) อีกด้วย